CELEX: 52016PC0473
Language: hu
Date: 2016-07-18
Title: Javaslat A TANÁCS HATÁROZATA a 10. Európai Fejlesztési Alap projektjeiből visszavont pénzeszközöknek az Afrikai Békekeret feltöltése céljára történő kiosztásáról

EURÓPAI BIZOTTSÁG
            Brüsszel, 2016.7.18.
            COM(2016) 473 final
            2016/0228(NLE)
            Javaslat
            A TANÁCS HATÁROZATA
            a 10. Európai Fejlesztési Alap projektjeiből visszavont pénzeszközöknek az Afrikai Békekeret feltöltése céljára történő kiosztásáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               Az Afrikai Békekeretet (APF) először 2003-ban hozták létre a Cotonoui Megállapodás
                  1
                keretében, és kiadásait az Unió általános költségvetésén kívülről, az Európai Fejlesztési Alap (EFA) révén finanszírozza. Az Afrikai Békekeret az Afrika és az EU között a béke és a biztonság terén folytatott együttműködés végrehajtásának egyik kulcsfontosságú eszköze. Az Afrikai Békekeret 2014-2016 közötti időszakra vonatkozó pénzügyi forrásai
                  2
                szűkösnek bizonyulnak. A felhasználás jelenlegi üteme mellett várhatóan már az időszak vége előtt kimerülnek. A 2017-2018-as időszakra vonatkozó forrásoknak szintén képesnek kell lenniük az Afrikai Unió részéről fellépő további szükségletek és igények kielégítésére, hogy kezelhetőek legyenek a folytatódó és kialakuló biztonsági válságok, valamint az előre nem látható körülmények. Biztosítani kell az Afrikai Békekeret finanszírozásának kiszámíthatóságát és fenntarthatóságát. Az Afrikai Békekeret pénzügyi szükségleteit 2018 végéig jelenleg 685 millió EUR-ra becsülik.
            
            
               A Politikai és Biztonsági Bizottság (PBB) és a tanácsi Állandó Képviselők Bizottsága (Coreper) a Bizottság javaslatai alapján
                  3
                megvitatták az Afrikai Békekeret pénzügyi fenntarthatóságát, hogy biztosítsák a finanszírozást 2018-ig. Május 18-i ülésén a Coreper jóváhagyta az elnökség által előterjesztett kompromisszumos szöveget
                  4
                a 10. és a 11. EFA alapok forrásainak kombinált felhasználása céljából. 
            
            
               E tanácsi határozatra irányuló javaslattervezet célja a Tanács felhatalmazásának megszerzése a 10. EFA visszavont pénzeszközeinek az Afrikai Békekeret forrásainak további 491,38 millió EUR összeggel történő feltöltésére való felhasználásához. Ebből az összegből 475 millió EUR az Afrikai Békekeret igényeinek 2018 végéig történő finanszírozásához járul hozzá, 16,38 millió EUR pedig a Bizottságnál felmerült támogatási kiadások fedezésére szolgál. E pénzeszközöknek az eredményességi tartalékból (réserve non-mobilisable) történő kiegészítésére további pénzeszközöket mobilizálnak az Afrikai Békekeret számára a 11. EFA tartalékaiból (100 millió EUR az AKCS-n belüli tartalékból, amely az Afrikai Unió kérelmének az AKCS–EU Nagykövetek Bizottsága általi előzetes jóváhagyásától függ, valamint 110 millió EUR a nemzeti indikatív programok/regionális indikatív programok (NIP/RIP) tartalékból).
            
            
               •Összhang a szabályozási terület jelenlegi rendelkezéseivel
            
            
               
                  Az Afrikai Békekeret az egyik kulcsfontosságú eszköz az Afrika és az EU között a béke és a biztonság terén folytatott együttműködésnek a 2007-ben Lisszabonban elfogadott EU–Afrika közös stratégia keretében történő végrehajtásához. A 2014-ben megrendezett negyedik EU–Afrika csúcstalálkozón megerősítették, hogy a béke és a biztonság a közös stratégia végrehajtásával kapcsolatos öt prioritási terület egyike. 
               
               
                  A közös biztonság- és védelempolitikáról szóló, 2015. május 18-i tanácsi következtetések továbbvitele céljából az Európai Külügyi Szolgálat (EKSZ) és a Bizottság szolgálatai értékelnék a biztonságot és a fejlesztést szolgáló kapacitásépítést (CBSD) kezelő uniós eszközök potenciálját, ezen belül az Afrikai Békekeret – annak hiányosságaira irányuló – módosításának megvalósíthatóságát is. Eközben fontos, hogy az Afrikai Békekeret továbbra is megvalósítsa az EU béke- és biztonságpolitikai célkitűzéseit és hozzájáruljon azokhoz.
               
               
                  Ez a javaslat – az Afrikai Békekeret tevékenységeinek 2018-ig való folytatásának elősegítésével – végső soron a fenntartható fejlesztési célokat is szolgálja, különösen a 16. fenntartható fejlesztési célt, amelynek célja: „Békés és befogadó társadalmak ösztönzése a fenntartható fejlődés céljait követve, az igazságszolgáltatáshoz való általános jog biztosítása, valamint hatékony, elszámoltatható és inkluzív intézmények létrehozása valamennyi szinten”.
               
               
                  Az Afrikai Békekeretet rendes körülmények között az EFA AKCS-n belüli előirányzatából finanszírozzák. Az Afrikai Békekeretnek az eredményességi tartalékból (réserve non-mobilisable) kiosztott további pénzeszközökből finanszírozott tevékenységek továbbra is összhangban állnak az AKCS-n belüli együttműködésre vonatkozó stratégiában
                     5
                   előírt általános és konkrétan az Afrikai Békekeretre vonatkozó célkitűzésekkel.
               
               
                  A további pénzeszközöket a 11. EFA-ra vonatkozó szabályoknak és eljárásoknak megfelelően kell felhasználni. E pénzeszközök programozása a Bizottság 2014-2016-os Afrikai Békekeret cselekvési programot módosító határozata
                     6
                  , valamint a Bizottságnak az elkövetkező 2017–2018-as cselekvési tervet elfogadó határozata révén történik. Mindkét esetben a Coreper jóváhagyására van szükség, a 11. EFA végrehajtásáról szóló rendelet
                     7
                   15. cikkében előírtak szerint.
               
            
            
               •Összhang az Unió egyéb szakpolitikáival
            
            
               
                  Tárgytalan.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A 11. EFA-ra vonatkozó belső megállapodás
                     8
                   1. cikkének (4) bekezdése.
               
               
                  Az EFA-ra vonatkozó belső megállapodás 1. cikkének (4) bekezdése előírja, hogy a Tanács egyhangúlag fogadja el a határozatát. 
               
            
            
               •Szubszidiaritás (nem kizárólagos hatáskör esetén) 
            
         
         
            
               
                  Tárgytalan. 
                     Az EFA-t a tagállamok képviselői közötti belső megállapodás hozza létre, és előrevetíti a visszavont pénzeszközök felhasználásának lehetőségét, amennyiben a Tanács erről megállapodik
                     9
                  . 
               
            
            
               •Arányosság
            
            
               
                  A javaslat és különösen a javasolt összegek az EKSZ/a Bizottsági szolgálatai által készített átfogó elemzésen alapulnak (a 2016. május 10-i 8662/16. tanácsi dok. melléklete). A javaslat magában foglalja a PBB iránymutatását, például az egyes költségekre alkalmazott korlátozást (csapatok juttatásai) és így a múlttal ellentétben, nem kizárólag az EFA pénzeszközeiből fedezi az Afrikai Unió tevékenységeinek e területen felmerülő valamennyi finanszírozási igényét, különös tekintettel a béketámogató műveletekre. A javaslat azon a feltételezésen is alapul, hogy más támogatók is hozzá fognak járulni a pénzügyi erőfeszítésekhez; különösen azon, hogy az Afrikai Unió tagállamai fokozatosan teljesíteni fogják az Afrikai Unió csúcstalálkozóján a dél-afrikai Johannesburgban 2015 júniusában vállalt kötelezettségeiket, hogy 2020-ig a béketámogató műveletekben 25%-os hozzájárulást érjenek el, valamint hogy más donorok, beleértve az ENSZ-et, szintén hozzájárulást fognak tenni. Az uniós tagállamoknak szintén lehetőségük van további önkéntes hozzájárulásokat tenni. Végezetül, a javaslat eleget tesz a PBB kérésének, hogy az Afrikai Békekeretből származó támogatáson belül jobb egyensúlyt kell kialakítani a béketámogató műveletek és a kapacitásépítő tevékenységek között.
               
            
            
               •A jogi aktus típusának megválasztása
            
            
               
                  Az EFA az Afrikai Békekeret finanszírozásának egyetlen uniós szintű forrása. A jogi korlátok miatt az Unió általános költségvetéséből finanszírozott meglévő uniós eszközöket nem lehet katonai vagy védelmi vonatkozású műveletekre felhasználni, vagy ezek segítségével katonai kedvezményezettek számára kifejezetten polgári feladatokon kívüli célokra támogatást nyújtani.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •A jelenleg hatályban lévő jogszabályok utólagos értékelése / célravezetőségi vizsgálata
            
            
               
                  Tárgytalan.
               
            
            
               •Az érdekelt felekkel folytatott konzultációk
            
            
               
                  Tárgytalan.
               
            
            
               •Szakértői vélemények összegyűjtése és felhasználása
            
            
               
                  Tárgytalan.
               
            
            
               •Hatásvizsgálat
            
            
               
                  Tárgytalan. 
               
            
            
               •Célravezető szabályozás és egyszerűsítés
            
            
               
                  Tárgytalan.
               
            
            
               •Alapvető jogok
            
            
               
                  Az Afrikai Békekeret támogatja az afrikai vezetésű béketámogató műveleteket, ahol az alapvető jogok veszélyeztetése felmerülhet. A 11. EFA végrehajtásáról szóló rendeletben szereplő emberi jogi rendelkezéseken felül az Afrikai Békekeret 2014-2016 közötti időszakra vonatkozó többéves cselekvési programja külön rendelkezéseket tartalmaz az „emberi jogokról, a nők és a gyermekek fegyveres konfliktusokban való védelméről és a nők szerepéről a konfliktusok megoldásában, valamint az ENSZ Biztonsági Tanácsának 1325., 1820. és 1612. számú határozatainak alkalmazásáról szóló vonatkozó iránymutatások érvényesítésének” támogatására. Konkrét példa erre, hogy a békefenntartók emberi jogokkal kapcsolatos képzését az Afrikai Békekeret révén támogatják. Ezeket a rendelkezéseket továbbá átültetik az Afrikai Békekeretnek az Afrikai Unió Bizottságával megkötött szerződéses megállapodásaiba.
               
            
            
               4.KÖLTSÉGVETÉSI VONZATOK
            
            
               
                  Nincsenek (az EFA-t az uniós költségvetésen kívül finanszírozzák).
               
            
         
         
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               
                  A nyomon követés, az értékelés és a jelentéstétel szabályai megegyeznek a 11. EFA-ra alkalmazandó, valamint a vonatkozó többéves cselekvési programok esetében előírt szabályokkal. A további releváns intézkedéseket szintén belefoglalják az Európai Bizottság és az Afrikai Unió Bizottsága által 2016. április 15-én aláírt, az Afrikai Unió Bizottságát megerősítő intézkedésekről szóló emlékezetőjébe, amelyeket az Afrikai Unió Bizottságának tiszteletben kell tartania az EFA közvetett irányítású végrehajtása során.
               
            
            
               •Magyarázó dokumentumok (irányelvek esetén)
            
            
               
                  Tárgytalan.
               
            
            
               •A javaslat egyes rendelkezéseinek részletes magyarázata
            
            
               
                  A javaslat 1. cikkének (1) bekezdése előírja, hogy 10. Európai Fejlesztési Alap projektjeiből visszavont pénzeszközöket legfeljebb 491 387 500 EUR összegig kiosztják az Afrikai Békekeret feltöltése céljára, hogy kielégítse az Afrikai Békekeret 2014-2016-as cselekvési terv fennálló pénzügyi igényeit, valamint a 2017-2018-as cselekvési terv becsült pénzügyi igényeit. 
               
               
                  Az 1. cikk (2) bekezdése előírja, hogy az (1) bekezdés szerint legfeljebb 16 387 500 EUR összeget osztanak ki a Bizottság támogatási kiadásaira. Ezt a 11. EFA-ra vonatkozó belső megállapodás 1. cikk (2) bekezdésének a) pontjában szereplő 11. EFA irányítására vonatkozóan előírtakkal azonos arányt (3,45%) alkalmazva számítják ki. 
               
               
                  Az 1. cikk (3) bekezdése előírja, hogy az 11. EFA-ra vonatkozó szabályokat kell alkalmazni (végrehajtási rendelet és pénzügyi szabályzat
                     10
                  ).
               
               
                  A 2. cikk meghatározza a határozat hatálybalépésének időpontját.
               
            
            
               2016/0228 (NLE)
            
            
               Javaslat
            
            
               A TANÁCS HATÁROZATA
            
            
               a 10. Európai Fejlesztési Alap projektjeiből visszavont pénzeszközöknek az Afrikai Békekeret feltöltése céljára történő kiosztásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre,
            
            
               tekintettel az Európai Unió tagállamai kormányainak a Tanács keretében ülésező képviselői közötti, az AKCS–EU partnerségi megállapodással összhangban a 2014–2020 közötti időtartamra szóló többéves pénzügyi keret értelmében nyújtandó európai uniós támogatás finanszírozásáról, valamint az Európai Unió működéséről szóló szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodásra
                  11
                és különösen annak 1. cikke (4) bekezdésére,
            
            
               tekintettel az Európai Bizottság javaslatára,
            
            
            
               mivel:
            
         
         
            
               (1)A Bizottság az Afrikai Békekeretnek a 2014–2016 közötti Afrikai Unió Bizottságát támogató cselekvési programjáról szóló, 2014. július 15-i C(2014)4907 határozatának
                  12
                elfogadásával összesen 901 339 064,53 EUR összeget különített el a Békekeretre vonatkozó 2014–2016 közötti cselekvési program számára. Ebből az összegből 900 000 000 EUR az Európai Fejlesztési Alapból (EFA), és 1 339 064,53 EUR a Dán Királyság további önkéntes hozzájárulásából származik.
            
            
               (2)Az Európai Unió már most is jelentős pénzügyi támogatást nyújt az Afrikai Unió fellépéseihez az Afrikában folytatódó és kialakuló biztonsági válságok kezelése érdekében. Számos intézkedést hajtottak végre az Afrikai Békekeretnek nyújtott pénzügyi hozzájárulás fenntartható szintjének megőrzése érdekében. Mindazonáltal a jelenlegi és a jövőbeni helyzet magasabb pénzügyi hozzájárulást igényel az Uniótól, többek között az Afrikai Békekereten keresztül, hogy eleget tegyen az Afrikai Unió részéről felmerült igényeknek
            
            
               (3)Az Afrikai Békekeretnél felmerülő további igényeket a 2016-2018 közötti időszakra vonatkozóan 685 000 000 EUR összegre becsülik.
            
            
               (4)Helyénvaló a 10. EFA keretén belüli projektekből visszavont pénzeszközök felhasználása az Afrikai Békekeret 2016-ra vonatkozó kielégítetlen finanszírozási igényeinek kezelésére, az előre nem látható körülmények esetére, valamint az Afrikai Békekeret finanszírozása kiszámíthatóságának 2018 végéig történő biztosítása érdekében.
            
            
               (5)Az Afrikai Békekeret további forrásainak finanszírozniuk kell az Afrikai Békekeret tevékenységeit, beleértve az afrikai vezetésű béketámogató műveleteket, az Afrikai Béke- és Biztonsági Szervezet (APSA) működőképessé tételének támogatását, a gyors eredményeket hozó intézkedések (korai reagálási mechanizmus) támogatását, valamint a Bizottságnál felmerült támogatási kiadások fedezését.
            
            
               (6)Ezeket a pénzeszközöket az Afrikai Békekeret releváns többéves cselekvési programjaival
                  13
               , valamint a 11. EFA-ra vonatkozó szabályokkal és eljárásokkal összhangban kell felhasználni, az (EU) 2015/322 tanácsi rendeletben
                  14
                és az (EU) 2015/323 tanácsi rendeletben
                  15
                foglaltak szerint,
            
            
               ELFOGADTA EZT A HATÁROZATOT: 
            
            
               1. cikk
            
            
               A 10. EFA keretén belüli projektekből visszavont alapokból 491 387 500 EUR összeg kerül kiosztásra az Afrikai Békekeret 2016-2018 közötti időszakra történő feltöltése céljából. 
            
            
               Ebből az összegből legfeljebb 16 387 500 EUR összeget lehet kiosztani a Bizottságnál felmerült kiadások támogatására.
            
            
               Ezeket a forrásokat a 11. EFA-ra vonatkozó szabályoknak és eljárásoknak megfelelően kell kezelni.
            
            
               2. cikk
            
            
               Ez a határozat az elfogadását követő napon lép hatályba.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  A Cotonouban 2000. június 23-án aláírt Partnerségi megállapodás egyrészről az Afrikai, Karibi és Csendes-óceáni Államok Csoportjának tagjai, másrészről az Európai Közösség és tagállamai között.
               
               
                  
                     (2)
                  A Bizottság 2014. július 15-i C(2014) 4907 határozata.
               
               
                  
                     (3)
                  A 2015.december 15-i 164/15 ACP dok.
               
               
                  
                     (4)
                  A 2016. május 10-i 8662/16 dok.
               
               
                  
                     (5)
                  A Bizottság 2015. november 13-i C(2015) 7766 határozata az Európai Unió és az AKCS-államok közötti AKCS-n belüli együttműködésről szóló, 2014-2020 közötti időszakra vonatkozó stratégiai dokumentum és indikatív program elfogadásáról
               
               
                  
                     (6)
                  A Bizottság 2014. július 15-i C(2014) 4907 határozata
               
               
                  
                     (7)
                  A Bizottság 2015. március 2-i (EU) 2015/322 rendelete (HL L 58., 2015.3.3., 1. o.)
               
               
                  
                     (8)
                  Belső megállapodás az Európai Unió tagállamai kormányainak a Tanács keretében ülésező képviselői között az AKCS–EU partnerségi megállapodással összhangban a 2014–2020 közötti időtartamra szóló többéves pénzügyi keret értelmében nyújtandó európai uniós támogatás finanszírozásáról, valamint az Európai Unió működéséről szóló szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról (HL L 210., 2013.8.6., 1. o.).
               
               
                  
                     (9)
                  Az EFA-ra vonatkozó belső megállapodás 1. cikkének (4) bekezdése, valamint a 11. Európai Fejlesztési Alapra alkalmazandó pénzügyi szabályzatról szóló, 2015. március 2-i (EU) 2015/323 tanácsi rendelet 61. cikke (HL L 58., 2015.3.3., 17.o.)
               
               
                  
                     (10)
                  A Tanács 2015. március 2-i (EU) 2015/322 rendelete a 11. Európai Fejlesztési Alap végrehajtásáról (HL L 58., 2015.3.3., 1. o.), valamint a Tanács 2015. március 2-i (EU) 2015/323 rendelete a 11. Európai Fejlesztési Alapra alkalmazandó pénzügyi szabályzatról (HL L 58., 2015.3.3., 17. o.)
               
               
                  
                     (11)
                  HL L 210., 2013.8.6., 1. o.
               
               
                  
                     (12)
                  A C(2015) 1254, C(2015) 4995 és C(2015) 8627 bizottsági határozattal módosított C(2014)4907 bizottsági határozat.
               
               
                  
                     (13)
                  A Bizottság 2014. július 15-i C(2014) 4907 határozata.
               
               
                  
                     (14)
                  A Tanács 2015. március 2-i (EU) 2015/322 rendelete a 11. Európai Fejlesztési Alap végrehajtásáról (HL L 58., 2015.3.3., 1. o.).
               
               
                  
                     (15)
                  A Tanács 2015. március 2-i (EU) 2015/323 rendelete a 11. Európai Fejlesztési Alapra alkalmazandó pénzügyi szabályzatról (HL L 58., 2015.3.3., 17. o.).